《牧牛词》
宋代·王恕

童儿长成何所求，农家职守惟牧牛。春风著物百草长，驱牛啮草来沙洲。

童知牛性不择草，遇丰茸处俱堪留。乘闲好弄三孔笛，绿杨影里声悠悠。

天上日车休轣辘，少待吾牛饱其腹。牛得饱兮安吾心，牛不饱兮愧吾牧。

不施鞭朴牛驯扰，顺牛之性无机巧。牛蹄行，牛尾摇，背上闲闲立春鸟。

高下陂陀任所之，牛日服兮牛不知。呜呼司牧尽如此，人间那受饥寒死！

作者简介：王恕，字道原（《舆地纪胜》卷五七）。孝宗乾道六年（一一七○）知瑞安（清乾隆《瑞安县志》卷四）。淳熙十五年（一一八八），为郴州通判（明万历《郴州志》卷二）。今录诗二首。